**Activele de producție ale „KMG International” din România au încheiat anul 2018 cu noi recorduri operaționale**

În data de 5 februarie 2019, a avut loc reuniunea anuală a managementului KMG International (Grupul sau KMGI), în cadrul căreia au fost prezentate rezultatele activității înregistrate de către Grup în 2018 și au fost stabilite principalele obiective pe termen mediu.

În conformitate cu datele contabilitatii de gestiune, în anul 2018 Grupul KMGI a înregistrat rezultate operaționale și financiare pozitive. În acord cu rezultatele neauditate ale contabilității de gestiune, profitul operațional (EBITDA) a atins nivelul de 249,7 milioane USD, iar indicatorul profitului net a fost de 86 milioane USD.

În același timp, în perioada de raportare, compania a stabilit noi recorduri de producție în toate segmentele de activitate – rafinare, vânzare cu amănuntul (retail) şi trading. Principalii factori operaționali care au contribuit la aceste rezultate au fost majorarea volumelor materiilor prime procesate și a produselor finite, precum și creșterea semnificativă a vânzărilor de produse petroliere în România și în regiune.

În 2018, rafinăria Petromidia, cel mai mare activ al Grupului și una dintre cele mai moderne unități de procesare a țițeiului din regiunea Mării Negre, a atins noi indicatori de eficiență operațională. Volumul total de materii prime procesate de rafinăria Petromidia a fost de 5,9 milioane de tone, cu 1 milion de tone peste volumul planificat, reprezentând cel mai ridicat volum de materii prime prelucrate în cei 40 de ani de funcționare a rafinăriei.

Volumul produselor finite (benzină, motorină și combustibil de aviație) obținute în cadrul celor trei unități de producție ale KMG International din România (rafinăriile Petromidia și Vega, precum și unitatea de petrochimie) a atins un nivel record de 5,8 milioane de tone în 2018. De asemenea, au fost înregistate noi recorduri în activitatea de producție a principalelor produse petrochimice – polipropilenă, bitum și hexan.

O creștere semnificativă a vânzărilor a fost înregistrată pe segmentul **comerțului cu amănuntul (retail)**. Vânzările totale (cu ridicata și cu amănuntul) pe canalele de distribuție interne și externe s-au ridicat la 3,35 milioane de tone, ceea ce reprezintă cu 59 de mii de tone mai mult decât în 2017 și cu 1,25 milioane de tone mai mult decât în 2012. În același timp, profitul obținut din vânzarea cu amănuntul a produselor nepetroliere a atins cifra de 21 de milioane USD, cu 28% mai mult decât anul trecut (6,3 milioane USD) și de peste două ori mai mult decât în 2012.

Noi cifre record au fost înregistrate în ceea ce privește vânzările de țiței către parteneri. Exporturile de materii prime și produse petroliere comercializate pe **canalele de trading** au ajuns la 14,9 milioane de tone, cu 2,7 milioane de tone mai mult decât rezultatul din 2017 și cu 10,3 milioane de tone mai mult decât în 2012. Marja de profit realizată din tranzacțiile cu partenerii externi a atins suma de 48,1 milioane USD, cu 16,7 milioane USD mai mult decât în 2017 și de aproape trei ori mai mult (17,9 milioane USD) decât în 2012.

La obținerea rezultatelor operaționale record în 2018 a contribuit semnificativ implementarea programelor interne care au ca scop dezvoltarea în etape și diversificarea continuă a activităților.

Prin utilizarea surselor proprii de finanțare au fost implementate proiecte care vizează optimizarea și creșterea eficienței din punct de vedere al costurilor de procesare, logistică și vânzare, precum și reducerea costurilor operaționale și creșterea profitabilității tuturor activităților curente.

De asemenea, în cadrul proiectelor de extindere a rețelei regionale de distribuție carburanți din România, Moldova, Bulgaria și Georgia, au fost deschise circa 200 de noi puncte de alimentare carburanți (inclusiv benzinării, stații mobile Expres și baze interne).

“Î*n anul 2018, activitatea operațională a KMG International s-a desfășurat în deplină conformitate cu planurile stabilite și cu strategia Grupului, aprobată la începutul anului. În ceea ce privește principalii indicatorii de producție, anul trecut a fost cel mai bun din cei peste 10 ani de când KazMunayGas, compania nationala de petrol și gaze din Kazahstan, a devenit unic acționar al KMGI. Pe termen mediu, ne propunem să dublăm indicatorul profitului net, să continuăm implementarea strategiei acționarului KazMunayGas, de extindere a prezenței pe piața internațională și, în consecință, de creștere a valorii întregului Grup de companii KazMunayGas*, - a menționat Zhanat Tussupbekov, director general al KMG International.

În 2019, KMG International intenționează să înceapă implementarea proiectelor de construcție a unei centrale de cogenerare pe platforma rafinăriei Petromidia, precum și extinderea rețelei de benzinării în România, principala piață de desfășurare a activității. Se preconizează că aceste proiecte de infrastructură, care vor contribui la îmbunătățirea sustenabilității financiare și profitabilității Grupului, vor fi implementate în cadrul Fondului de investiții kazah–român. În plus, sunt în curs de desfășurare proiectele de automatizare integrată a rafinăriei și extinderea capacităților logistice ale unității de producție. În total, în următorii 5 ani, compania intenționează să implementeze aproximativ 100 de proiecte IT în toate direcțiile de activitate.

**Informații de referință:**

„KMG International N.V.” deținută 100% de „KazMunayGas” este o companie petrolieră internațională integrată, care desfășoară operațiuni în domeniile rafinare, vânzare de produse petroliere, furnizare de servicii industriale pe 11 piețe principale. Rețeaua de distribuție a companiei este formată din peste 1,100 de puncte de alimentare în Georgia, Bulgaria, Moldova și România, unde Grupul deține două rafinării – Petromidia din Năvodari și Vega din Ploiești, precum și singura unitate de petrochimie din România. Activitatea principală a companiei se desfășoară în regiunea Mării Negre.

Rezultatele pozitive din ultimii ani și performanțele operaționale ridicate se datorează, în principal, finalizării cu succes a programului de modernizare și de creștere a productivității rafinăriei Petromidia din Năvodari.

Datorită modernizării, volumul de procesare al rafinăriei Petromidia a crescut de la 3,8 la 5 milioane de tone de materii prime, a fost realizată trecerea la producția exclusivă de carburanți la standard Euro-5, iar coeficientul de conversie a materiilor prime a ajuns la 94%. În perioada 2012 și 2017, costul de procesare a țițeiului a scăzut de la 28 la 16 USD pe tonă. De asemenea, ca urmare a modernizării rafinăriei Petromidia au fost repuse în funcțiune instalațiile de polipropilenă și polietilenă de înaltă și joasă densitate.

**Departamentul comunicare si relații publice**

**KMG International**